Diari Oficial de la Generalitat Valenciana


Sumari del DOGV 3656, del 30-12-1999 (1999/10585)

ORDRE de 27 de desembre de 1999, de la Conselleria d'Ocupació, per la qual es modifica l'Ordre de 26 de novembre de 1998, de la Conselleria d'Ocupació, Indústria i Comerç, que estableix per a l'exercici de 1999 ajudes prèvies a la jubilació ordinària de treballadors residents a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3656

Data del DOGV
:   30-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10526


Data del document
:   27-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * jubilació anticipada
    * ajuda pública
    * ajuda a les empreses
    * suport econòmic

ORDRE de 27 de desembre de 1999, de la Conselleria d'Ocupació, per la qual es modifica l'Ordre de 26 de novembre de 1998, de la Conselleria d'Ocupació, Indústria i Comerç, que estableix per a l'exercici de 1999 ajudes prèvies a la jubilació ordinària de treballadors residents a la Comunitat Valenciana. [1999/Q10952]
  
L'Ordre de 26 de novembre de 1998, de la Conselleria d'Ocupació, Indústria i Comerç, per la qual s'estableixen, per a l'exercici de 1999, ajudes prèvies a la jubilació ordinària de treballadors residents a la Comunitat Valenciana, (DOGV número 3.387, de 4 de desembre), estableix en el títol II ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als anteriors convenis especials, i en el títol III ajudes destinades a subvencionar parcialment plans de prejubilació pactats entre les empreses i els seus treballadors en virtut d'expedients de regulació d'ocupació.
  
L'article 7 de l'esmentada ordre subvenciona les quotes dels convenis especials de cotització dels treballadors majors de 52 anys i menors de 60 pertanyents a empreses en crisi que hagueren cessat en els seus llocs en virtut d'expedient de regulació d'ocupació; no obstant això, la possibilitat d'estar en condicions de jubilar-se als 60 anys per haver cotitzat abans de 1967 no concorre en tots els que podrien ser beneficiaris de les ajudes establides, i es proposa en conseqüència la modificació normativa corresponent per a ampliar l'espectre de protecció d'aquestes ajudes.
  
L'article 11 de la mencionada convocatòria exigeix que el cessament en l'empresa dels potencials beneficiaris haja tingut lloc l'any immediatament anterior a la sol·licitud, sempre que l'expedient de regulació d'ocupació haguera sigut autoritzat per l'autoritat laboral i hi haguera acord individualitzat d'aquests, i que s'haja subscrit o es tinga previst de subscriure un pla de prejubilacions voluntàries en els termes establits en l'esmentat precepte. No obstant això, ha de considerar-se que el fet que el cessament en l'empresa haja tingut lloc l'any anterior a la sol·licitud que es formula a l'administració pot impedir en determinats casos atendre supòsits de necessitat bàsica en els quals, excepte aquesta condició, els beneficiaris reuneixen els altres requisits establits en la norma, per la qual cosa si hi ha disponibilitats pressupostàries hauria d'atendre's la petició formulada.
  
En virtut d'això, fent ús de les atribucions que m'atorga l'article 35 de la Llei 5/1983, de 30 de desembre, de Govern Valencià,
  
ORDENE
  
Article 1
  
Es modifiquen els articles 7 i 11 de l'Ordre de 26 de novembre de 1998, de la Conselleria d'Ocupació, Indústria i Comerç, per la qual s'estableixen, per a l'exercici de 1999, ajudes prèvies a la jubilació ordinària de treballadors residents a la Comunitat Valenciana., el text dels quals quedarà redactat en els següents termes:
  
"Article 7. Objecte, beneficiaris i quantia de les ajudes
  
La Conselleria d'Ocupació podrà concedir ajudes a aquells treballadors pertanyents a empreses en crisi que hagueren cessat en els seus llocs en virtut d'expedient de regulació d'ocupació, i que havent esgotat les prestacions contributives per desocupació tinguen subscrit el corresponent conveni especial de cotització regulat en l'Ordre del Ministeri de Treball i Seguretat Social de 18 de juliol de 1991.
  
Podran ser beneficiaris d'aquestes ajudes els treballadors majors de 52 anys i menors de 60 o que, tot i superar aquesta edat i fins que complisquen els 65 anys, no hagen pogut jubilar-se anticipadament als 60 anys per no reunir la condició de mutualista l'1 de gener de 1967.
  
Les ajudes regulades en aquest article es destinaran a subvencionar les quotes dels convenis especials de cotització corresponents a 1999 i les de 1998 quan els convenis especials hagen sigut notificats pels òrgans competents de la Seguretat Social en 1999 i les quotes s'hagen fet efectives també en 1999, fins una quantitat màxima de 45.000 pessetes mensuals, i no s'autoritzaran ajudes en la part que excedisca l'esmentada quantitat".
  
"Article 11. Objecte i beneficiaris
  
La Conselleria d'Ocupació podrà concedir ajudes als treballadors majors de 52 anys que extingisquen la seua relació laboral en virtut d'expedient de regulació d'ocupació. Aquestes ajudes es destinaran a subvencionar parcialment el cost dels plans de prejubilació als quals voluntàriament s'hi acullen, sempre que l'aportació de les dites empreses a aquests plans no resulte inferior al 60% del cost global estimat.
  
Els esmentats plans de prejubilació hauran de ser concertats per les empreses amb entitats de previsió o d'assegurances i podran consistir en qualsevol de les modalitats autoritzades per la legislació vigent; es podran preveure plans per a complement de prestacions i/o cotitzacions a la Seguretat Social durant la situació de desocupació dels treballadors, i/o plans de pensions.
  
Les ajudes es concediran als treballadors, si bé per raons d'agilitat i simplificació administrativa, les quanties concedides es lliuraran directament a les empreses o a les entitats de previsió amb què aquelles subscriguen els plans de prejubilació, després de l'acreditació prèvia de l'aportació efectuada.
  
El cessament en l'empresa haurà d'haver tingut lloc mitjançant expedient de regulació d'ocupació autoritzat per l'autoritat laboral, amb acord individualitzat dels potencials beneficiaris, i caldrà que s'haja subscrit o es tinga previst de subscriure un pla de prejubilacions voluntàries en els termes recollits en els apartats anteriors.
  
Els plans esmentats, en el cas que hagen sigut subscrits amb anterioritat a 1999, hauran de mantenir la vigència en l'actual exercici".
  
Article 2
  
S'incrementa en 86.794.750 pessetes la dotació pressupostària destinada a atendre les ajudes regulades en l'ordre de la Conselleria d'Ocupació, Indústria i Comerç de 26 de novembre de 1998, per la qual s'estableixen, per a l'exercici de 1999, ajudes prèvies a la jubilació ordinària de treballadors residents a la Comunitat Valenciana, (DOGV número 3.387, de 4 de desembre).
  
DISPOSICIÓ FINAL
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 27 de desembre de 1999
  
El conseller d'Ocupació,